《金台别意图赠宋士德照磨复任松江》
明代·杨荣

东吴名郡云间最，山水钟灵此其会。九峰崷崒秀凌空，三泖春流互萦带。

就中宦绩相后先，只今郡属惟子贤。洒如清风立翠竹，烱若绿水开红莲。

昔年初捧除书至，父老欣欣总怀惠。闾阎鸡犬寂无惊，田野桑麻蔼交翠。

公庭昼閒案牍清，终岁不闻敲扑声。家家院落弦管溢，处处寒灯机杼鸣。

政成回首逾三载，考绩京华见风采。故乡姻好情逾深，宦路交游心不改。

盍簪道旧能几时，承恩南去催还期。临岐握手兴不尽，怅望云山伤别离。

云山微茫渺何许，为托幽怀向毫楮。一段閒情入画图，千里相思若亲睹。

子今磊落非寻常，政化覃敷名誉彰。东吴民庶重怀仰，满眼烟树皆甘棠。

殷勤祖帐送行色，远大相期须努力。需看万里自飞腾，云霄好展扶摇翼。

作者简介：（1371—1440）明福建建安人，字勉仁，初名子荣。建文二年进士。授编修。成祖即位，入文渊阁，令更名荣。多次从成祖北巡及出塞，凡宣诏出令，及旗志符验，必得荣奏乃发。累官文渊阁大学士。永乐二十二年之役，抵达兰纳穆尔河，不见敌，议进止，惟荣与金幼孜言宜班师。帝从之。中途，帝卒。荣与幼孜以去京师远，秘不发丧。仁宗即位，累进谨身殿大学士，工部尚书。宣德元年，汉王朱高煦反，荣首请帝亲征。加少傅。正统三年进少师。荣历事四朝，谋而能断。与杨士奇、杨溥同辅政，并称三杨。卒谥文敏。有《后北征记》、《文敏集》。